Diari Oficial de la Generalitat Valenciana


Sumari del DOGV 5768, del 22-05-2008 (2008/6397)

Informació pública de la suspensió de l'atorgament i tramitació de llicències i de programes urbanístics (PAI) a la zona de l'Ermita, sòl urbà ZU62 i ZU63 i sòl urbanitzable SUR-40, SUR-41 i SUR-42.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5768

Data del DOGV
:   22-05-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/6397


Data del document
:   18-04-2008

Organisme emissor
:   Ajuntament de Vinaròs

Tipus de document
:   Informació Pública

Descriptors 

:   * Vinaròs
    * administració local
    * pla d'urbanisme

Informació pública de la suspensió de l'atorgament i tramitació de llicències i de programes urbanístics (PAI) a la zona de l'Ermita, sòl urbà ZU62 i ZU63 i sòl urbanitzable SUR-40, SUR-41 i SUR-42. [2008/6397]  
De conformitat amb el que disposa el Ple de l'Ajuntament, en sessió celebrada el dia 11 de març de 2008, es procedix a la publicació de l'acord, als efectes del que disposa l'article 101 de la Llei 16/2005, Urbanística Valenciana.  
11. Proposta presentada pel Grup Municipal Bloc relativa a la preservació del Paratge de la Serra de l'Ermita i el seu entorn. A petició de l'alcalde, a l'empara de l'article 82.2 del RD 2568/1986, de 28 de novembre, se sotmet a votació la ratificació de la incorporació d'aquest punt en l'ordre del dia, i s'aprova per unanimitat.  
Atesa la moció presentada pel regidor i portaveu del Grup Municipal del Bloc Nacionalista Valencià de l'Ajuntament de Vinaròs, en data 6 de març de 2008.  
Vist l'informe emés al respecte pels serveis tècnics municipals de data 7 de març de 2008.  
Vista l'esmena presentada per escrit del regidor i portaveu del Grup Municipal del Bloc Nacionalista Valencià de l'Ajuntament de Vinaròs de data 10 de març de 2008.  
Se sotmet a aprovació el següent text:  
Domènec Fontanet i Llàtser, per mitjà del present escrit i en aplicació dels articles 91 paràgraf 4 i 97 del Reglament d'Organització i Funcionament, com a regidor i portaveu del Grup Municipal del Bloc Nacionalista Valencià de l'Ajuntament de Vinaròs, presenta per a la seua inclusió i debat del Ple ordinari de l'Ajuntament, la següent moció:  
Exposició de motius  
En les visites a la nostra Serra de l'Ermita hem vist que a poc a poc hi ha un augment de les edificacions i hem comprovat que apareixen comentaris, queixes i protestes populars contràries a la massiva edificació d'aquest espai ja que suposa un canvi paisatgístic en allò tan volgut per tots els vinarossencs com és la Serra de l'Ermita.  
Cal fer referència als articles d'opinió que des de distintes entitats i associacions locals i persones rellevants llicenciades en història, patrimoni, biologia, entre altres, han aparegut als mitjans de comunicació a favor de preservar i salvaguardar aquest entorn. Està en les nostres mans, com a representants polítics i en l'ànim de tots els vinarossencs, defendre allò tan apreciat com és el nostre patrimoni natural, un patrimoni que fa sentir-nos orgullosos com a poble i que hem de conservar per a benefici del nostres fills i filles i de les futures generacions.  
Durant aquest últims mesos veiem que el boom urbanístic s'ha aturat passant un moment de relaxació urbanística on la pressió immobiliària per aconseguir terrenys ja no és tanta. Cal veure el gran nombre d'habitatges per vendre, el tancament d'oficines immobiliàries, la pujada de l'atur, el poc moviment financer .... Creiem, doncs, que és un bon moment per reconsiderar l'adequació urbanística i, en particular, les determinacions que el Pla General d'Ordenació Urbana (PGOU) preveu en el Paratge de la Serra de l'Ermita i el seu entorn.  
Fent referència a la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
Títol II. Protecció i ordenació del paisatge.  
Capítol II. Polítiques de paisatge:  
Article 28. Fins de les accions públiques  
Són fins de tota actuació pública de regulació de l'ús i aprofitament del sòl, o d'utilització d'aquest:  
a) Conservar i, si és el cas, preservar els espais, recursos i elements naturals i culturals, per a impedir l'alteració o degradació dels seus valors paisatgístics.  
b) Mantindre i millorar la qualitat paisatgística i cultural de l'entorn urbà, i regular els usos del sòl, les densitats, alçades i volums, l'ús de tipologies i morfologies edificatòries, com també l'ús de materials, textures i colors adequats per a la formació de l'entorn visual.  
I el capítol III. Instruments d'ordenació paisatgística  
Article 33. Normes generals d'integració paisatgística en la planificació territorial i urbanística  
Els instruments d'ordenació territorial que aprove el Consell de la Generalitat, d'acord amb els estudis de paisatge que continguen, establiran mesures per a una adequada integració paisatgística dels plans i actuacions compreses en els respectius àmbits, i procuraran incorporar, excepte en casos en què hi haja raons acreditades d'interés públic, els criteris següents:  
b) Impedir la construcció sobre elements dominants o en la cresta de les muntanyes, vores de penya-segats i cúspide del terreny, excepte les obres d'infraestructures i equipaments d'utilitat pública que hagen d'ocupar aquestes localitzacions.  
c) Incorporació dels elements topogràfics significatius com a condicionant de projecte, tals com vessants i ressalts del relleu, llits naturals, murs, bancals, camins tradicionals i d'altres anàlegs, proposant les accions d'integració necessàries per a no deteriorar la qualitat paisatgística.  
f) Manteniment del paisatge agrícola tradicional i característic dels espais rurals per la seua contribució a la varietat del paisatge i integració en aquest de les àrees urbanitzables previstes.  
g) Manteniment del paisatge obert i natural, siga rural o marítim, de les perspectives que oferisquen els conjunts urbans històrics, típics o tradicionals, i de l'entorn de carreteres i camins de caràcter pintoresc; no s'admetrà la construcció de tancaments, edificacions o altres elements la situació o dimensions dels quals limiten el camp visual o desfiguren sensiblement aquestes perspectives.  
Considerem, per tant, necessari i urgent una reordenació de tota la zona basada en els següents principis:  
 - Reordenar l'edificació i usos permesos en la zona edificable dins de l'àmbit de la competència municipal (ordenació detallada).  
 - Protegir, conservar i preservar el seu entorn natural amb una especial consideració a l'entorn del poblat ibèric pel seu valor paisatgístic i històric.  
- Reordenar sense menyscabar en la mesura possible els drets dels propietaris.  
Creiem que podem millorar substancialment les previsions del Pla General d'Ordenació Urbana, ateses les consideracions anteriors, considerant que a la referida zona el PGOU classifica com a sòl urbà la part més alta i, conseqüentment, la part més agressiva vers el paisatge i com a sòl urbanitzable, la part més baixa. Aquesta part baixa (la Clossa) la seua superfície és programa mitjançant tres sectors (3 PAI), SUR-40, SUR-41, SUR-42 i UE1R09.  
Atès que la vigent Llei Urbanística Valenciana (LUV) assenyala com a condicionant no sols la cessió del 10% de l'aprofitament, sinó, a més a més, les cessions de zona verda i dotacional en un percentatge del 35% del sostre residencial, xarxa viària no inclosa.   
Atés que tots tres PAI en conjunt suposaria una cessió aproximada de 67.852 m² de sòl per a zona verda i dotacional. Considerem que aquestes cessions deurien concentrar-se a la part més alta en substitució del sòl urbà edificable i a la vegada traspassar, o millor dit, transferir l'aprofitament del sòl urbà (l'edificabilitat) a la part més baixa (la Clossa).  
Tot perfectament compatible amb l'ordenació actual marcant «unitats d'execució discontínues» que permeten mesclar el sòl urbà amb l'urbanitzable respectant a cada propietari els drets d'aprofitament urbanístic pròpiament establerts per l'actual Pla General d'Ordenació Urbana (PGOU).  
Per la qual cosa, mitjançant el regidor i portaveu del Bloc Nacionalista Valencià, proposem al plenari de l'Ajuntament, els següents acords:  
Primer  
Que es procedisca, bé per part del serveis tècnics municipals, bé per part d'un equip extern, a l'estudi per la reordenació d'ús i edificabilitats a la zona de l'Ermita i l'àmbit d'influència, tant a la zona urbana com a l'urbanitzable, per a la seua millor adequació a l'entorn i sense afectar als drets d'aprofitament urbanístic dels propietaris, perquè supose una millora de la zona en qüestió.   
Segon  
Suspensió de l'atorgament i tramitació de llicències i de programes urbanístics (PAI) a la zona de l'Ermita, sòl urbà ZU62 i ZU63 i sòl urbanitzable SUR-40, SUR-41 i SUR-42. De conformitat amb l'article 101 de la LUV, amb el fi de facilitar l'estudi i reforma de l'ordenació urbanística prevista per l'actual PGOU.  
Tercer  
La urgent publicació del present acord en el Diari Oficial de la Comunitat Valenciana perquè tinga els efectes apropiats.  
Vinaròs, 18 d'abril de 2008.- L'alcalde: Jorge Romeu Llorach.